Stefán Ó. Jónsson skrifar 23. júlí 2014 21:38 Jepplingur fór eina og hálfa veltu á Vatnsnesi í Húnavatnssýslu á fjórða tímanum í dag . Bílstjórinn hafði sveigt snöggt til hliðar vegna kindar sem hljóp upp á veginn . Varð það til þess að annað framhjól bílsins lenti í skurði og reyndi bílstjórinn þá að beygja aftur upp á veginn með fyrrgreindum afleiðingum . Þröstur Guðlaugsson , ljósmyndari var fyrstur á vettvang og aðstoðaði farþegana , tvo erlenda ferðamenn , út úr bílnum án teljandi vandræða . Sjúkralið og lögregla frá Blönduósi komu á staðinn hálftíma seinna . Ferðamennirnir sluppu með minniháttar skrámur en voru í miklu áfalli og voru flutt á Blönduós til nánari skoðunar . Þyrla Landhelgisgæslunar sem hafði verið við selatalningar á Vatnsnesi , átti leið þarna um og ákváðu flugmenn hennar að lenda á veginum til nánari athugunar á aðstæðum . Myndir af vettvangi má sjá hér að neðan .